এই সময়, কালনা: আড়াই বছরের শিশুপুত্রকে নিয়ে কালনা সুপার স্পেশ্যালিটি হাসপাতালের ইএনটি বিভাগে হন্তদন্ত হয়ে ঢুকলেন এক দম্পতি৷ চোখে মুখে একরাশ উৎকন্ঠা৷ আড়াই বছরের সন্তান নাকের ভিতর ঢুকিয়ে ফেলেছে রাবারের টুকরো৷ সঙ্গে সঙ্গেই চলে আসেন হাসপাতালের ইএনটি বিশেষজ্ঞ৷ এর পর শিশুকে নিয়ে অপারেশন থিয়েটারে ঢুকলেন চিকিৎসক৷ মিনিট দশেকের মধ্যে বের করে আনলেন নাসারন্ধ্রের পিছনের অংশে আটকে থাকা রাবারের টুকরো৷ সেই টুকরো তিনি তুলে দিলেন শিশুটির বাবা-মায়ের হাতে৷ দিন কয়েক আগেও অবশ্য পরিস্থিতি এমন ছিল না৷ এমন পরিস্থিতিতে মেডিক্যাল কলেজ হাসপাতালে রেফার করে দেওয়াটাই ছিল দস্তুর। সুপার স্পেশ্যালিটির দৌলতে কালনায় বদলাচ্ছে সেই ছবি৷